**Vo Svederníku dlávili kapustu do obecného suda**

Mesiac november je typický zberom a spracovaním kapusty. Najhodnotnejším spôsobom jej úpravy je kvasenie. Na to sú najvhodnejšie jesenné odrody, ktoré sú dostatočne vyzreté „v jesenných hmlách“ a majú pevné hlávky. V domácnostiach sa kapusta tradične „reže na nožoch“ a dlávi sa do kameninových, keramických či drevených súdkov. V zimných mesiacoch je potom kvasená kapusta výborným zdrojom cenných vitamínov, minerálnych látok a priaznivo pôsobí na náš organizmus. Svederník je široko-ďaleko známy pestovaním a spracovaním tejto gastronomickej špeciality. Stalo sa už peknou tradíciou, že obec každoročne organizuje Majstrovstvá Svederníka vo varení kapusty a usporadúva Slávnosť dlávenia kapusty do obecného suda. Tohtoročné dlávenie kapusty bolo opäť príležitosťou spoločne sa stretnúť po úspešnom zbere úrody a slávnostne nadláviť symbolický obecný sud. V sále kultúrneho domu sa zabávalo a súťažilo vo viacerých disciplínach, ktoré predstavovali celý proces zberu, čistenia, rezania a dlávenia kapusty. Z troch súťažných párov si takmer po dvoch hodinách najúspešnejšie počínali manželia Martina a Martin Personovci. Celé podujatie štýlovo sprevádzala ľudová hudba folklórnej skupiny Ferova družina. Nechýbalo ani vystúpenie detí z miestnej materskej školy. Všade voňala kapusta, výborným kapustníkom nebolo možné odolať. Vzácnymi hosťami, ktorí prijali pozvanie na slávnosť vo Svederníku bol čestný predseda Slovenského zväzu záhradkárov pán Prof. Ing. Ivan Hričovský, Dr.Sc. a tajomník Slovenského zväzu záhradkárov pán Juraj Korček. Organizátor podujatia Obecný úrad vo Svederníku ďakuje všetkým zúčastneným, gratuluje víťazom a pozýva na ďalšie podujatia vo Svederníku.

 RL